Na osnovu člana 2. stav (3) tačka c), člana 7. stav (1) tačka b) i člana 70. Zakona o Centralnoj banci Bosne i Hercegovine („Službeni glasnik BiH“, 1/97, 29/02, 08/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine na 2. sjednici održanoj 25.02.2022. godine, donosi

**Odluku**

**o dopuni Odluke o Jedinstvenom registru računa poslovnih subjekata**

**u Bosni i Hercegovini**

**Član 1.**

U Odluci o Jedinstvenom registru računa poslovnih subjekata u Bosni i Hercegovini („Službeni glasnik BiH“, br. 64/18, 88/18, 22/21 i 77/21), iza člana 11. dodaje se novi član 11a. koji glasi:

ˮČlan 11a.

(Informativni izvještaj)

(1) Pored izvještaja iz člana 10. ove odluke putem kojih se može izvršiti pristup podacima sadržanim u JRR, Centralna banka omogućava pristup podacima sadržanim u JRR i putem ˮonlineˮ informativnog izvještaja o računima poslovnog subjekta, koji je dostupan na internet stranici Centralne banke u vidu elektronski generisanih podataka koji se vode za određeni jedinstveni identifikacioni broj.

(2) Informativni izvještaj iz stava (1) ovog člana se dobija pristupanjem internet stranici Centralne banke, gdje se u odgovarajuće polje pretrage unosi jedinstveni identifikacioni broj poslovnog subjekta, nakon čega se kao rezultat pretrage izlistavaju podaci: broj računa, status računa, naziv banke, datum promjene statusa i vrsta računa.

(3) Informativni izvještaj iz stava (1) ovog člana je dostupan svakom fizičkom ili pravnom licu koje ispunjava tehničku mogućnost pristupa internet stranici Centralne banke i za njega Centralna banka ne naplaćuje novčanu naknadu. Informativni izvještaj je u read only formatu, bez mogućnosti mijenjanja podataka sadržanih u izvještaju i bez mogućnosti štampanja izvještaja i isti se ne može koristiti kao dokaz u pravnom prometu.ˮ

**Član 2.**

(1) Ova odluka stupa na snagu osmog dana od dana njenog objavljivanja u “Službenom glasniku BiH”.

(2) Ova odluka će se objaviti i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

Broj: UV-122-01-1-670-11/22 Predsjedavajući

Sarajevo, 25.02.2022. godine Upravnog vijeća Centralne banke

 Bosne i Hercegovine

 GUVERNER

 dr. Senad Softić